Indien rejsebrev nr. 23 

Ved en fejl sendte vi et lille kort rejsebrev som nr 21, men det skulle være nr 22. Nr 21 var fra sidste del af rejsen til Goa

Kære læsevenner! 


Temperaturen var høj og varmen overvældende, da vi skrev sidste rejsebrev. Måske også fordi vi befandt os i Panjim midt på dagen, hvor solen står højest. Målet var at finde ud af, hvornår vi kunne afhente billetter til en tredages Monte Music Festival i Old Goa fra den 6. til den 8. februar. Der ser ud til at være et godt og varieret program. Den 2. februar går turen igen til Panjim for at hente billetterne, der er gratis.

Når vi ellers sådan bare går og hygger os, kunne vi hurtigt forledes til at tro, at der ikke sker noget, men det er absolut ikke tilfældet. Da vi var i Panjim genså vi selvfølgelig det gamle portugisiske kvarter, som kunne blive et fantastisk kvarter også i dag, hvis der blev restaureret og vedligeholdt. Det var der også en gruppe af unge piger plus en enkelt noget ældre mand, der havde øjnene åbne overfor. De var i gang med en tegneopgave, men beskæftigede sig også med historien bag. Jeg snakkede med en af de studerende, som havde forældre, der kunne betale en arkitektuddannelse for hende. Ingen arbejder ved siden af deres studier og der er ikke noget, der hedder SU. Imens vi snakkede fik NE lavet et par ekstra nøgler til vores hotelværelse - dog ikke så gode, som den hotellet senere fik lavet til os. Med lige ganske kort tilbage til bymiljøet, inden vi forlader Panjim her: For første gang så vi et eksempel på affaldssortering! Se selv billedet i fotoalbummet.

Da vi var i Ooty, købte jeg nogle sarier og noget silke, som kunne bruges stilmæssigt neutralt, hvis der blev syet af det. Ja, jeg havde regnet med, at det var min opgave, når vi kom hjem, men lige i nærheden af, hvor vi bor, har en skrædder forretning og han er sat til at kopiere en af mine medbragte bluser og mine sorte favorit organzabukser, nu med en bordeaux underbuks i tynd silke. Har bestilt to sæt festbukser samt tre bluser! Og skal af med 430kr i syløn for disse fem dele, som matcher på kryds og tværs og kan bruges med de ting, jeg har i forvejen. Ja, prale skal jeg nu ikke, for havde NE været med, havde prisen været betydeligt lavere, ingen tvivl om det! 25% mindst!

Disse talenter var også medvirkende til, at vi en dag kunne tage en taxa nordpå til Arambole, hvor der efter sigende skulle være en naturiststrand ved en Sweet See. Det var et meget smukt sted, men der var nu kun påklædte at se. Noget helt andet var, at vi på gåturen derud fra parkeringspladsen kom gennem et område med hytter lige ned til vandkanten / klippekantens cementerede kant. Dem fik vi faktisk lyst til at prøve at leje en af i et par nætter, når nu chancen er der. Så det gør vi fra den 25.. Og får mulighed for en svømmetur uden brændinger og uden at det skal være i en pool.

Brændinger? Jo, i dag har der selv med forholdsvis roligt hav med masser af turbåde og motorbåde med bananer med turister på slæb (banan = bananformet gummibåd, hvor man (8-12 personer) sidder overskrævs) været meterhøje bølger i brændingen nede ved stranden, hvor vi har holdt til de sidste dage. Det er smukt, men det får folk til at tænke sig om. På vores tur i dag var vi også omkring både flodudløb med arbejdende fiskere i færd med at tømme deres garn og til Cliff Beach, en strand bag en klippefyldt pynt. Luksushotellerne spejlede sig i et alt andet end vedligeholdt rækværk over broen over floden, som ved lavvande kan passeres til fods.

Lige om lidt går vi ud og spiser på en super restaurant, hvor vi var for to dage siden. Indehaveren har tilegnet sig en del dansk ved samtale med sine danske gæster, men ellers foregår samtalerne oftest på engelsk eller nordisk dansk-svensk. Russerne er lidt vanskelige at kommunikere med verbalt. Om vi også i aften kommer forbi en karaoke-bar og får os en svingom, skal tiden vise.

Hav en god aften derhjemme.

Kærlig hilsen Niels Ebbe og Else 


